
  ΕΛΛΗΝΙΚΗ ΔΗΜΟΚΡΑΤΙΑ                                                                                                
  ΝΟΜΟΣ ΛΕΥΚΑΔΑΣ







    ΑΝΑΡΤΗΤΕΑ ΣΤΟ ΔΙΑΔΙΚΤΥΟ
  ΔΗΜΟΣ ΛΕΥΚΑΔΑΣ

   
ΑΠΟΣΠΑΣΜΑ

Από το πρακτικό της αρ.  1ης/24 Ειδικής Συνεδρίασης 
ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΛΕΥΚΑΔΑΣ

ΑΡ.ΑΠΟΦ. 1/2024
Στη Λευκάδα σήμερα στις 2 του μηνός Ιανουαρίου, του έτους 2024, ημέρα Τρίτη και ώρα 12:00 ήρθε σε  δημόσια ειδική, δια ζώσης συνεδρίαση το Δημοτικό Συμβούλιο Λευκάδας, σύμφωνα με όσα προβλέπονται στα άρθρα 64 και 74 του ν. 3852/2010, όπως αυτά αντικαταστάθηκαν αντίστοιχα από τα άρθρα 4 και 8 του Ν. 5056/2023, ώστε να διεξαχθεί η εκλογή των μελών του Προεδρείου του Δημοτικού Συμβουλίου και των μελών της Δημοτικής Επιτροπής ύστερα από την με αρ. πρωτ. 29535/29-12-2023 πρόσκληση του Προεδρεύοντος Δημοτικού Συμβούλου του, η οποία επιδόθηκε και δημοσιεύθηκε νόμιμα.

Ο Δήμαρχος Δρ. Ξενοφών Ν. Βεργίνης, προσκλήθηκε και παρίσταται στη συνεδρίαση.

Στη συνεδρίαση παρευρίσκεται και ο Νικόλαος Ζαβιτσάνος, υπάλληλος του Δήμου, για την τήρηση των πρακτικών.

Αφού διαπιστώθηκε νόμιμη απαρτία, δηλαδή σε σύνολο είκοσι εννέα (29) μελών βρέθηκαν παρόντα είκοσι εννέα (29)  μέλη, ο Προεδρεύων κήρυξε την έναρξη της Συνεδρίασης.

Διαδικασία Εκλογής μελών προεδρείου Δημοτικού Συμβουλίου Λευκάδας

Εισηγητής: Αθανάσιος Καραγιάννης, Προεδρεύων Δημοτικός Σύμβουλος

Σύμφωνα με τις δ/ξεις του άρθρου 64 του Ν. 3852/2010 όπως αντικαταστάθηκαν με το άρθρο 4 του ν. 5056/2023 και την υπ. αριθμ. 1327/110556/23.12.23 εγκύκλιο του ΥΠ.ΕΣ με θέμα «Διαδικασία εκλογής μελών και συγκρότηση Προεδρείου Δημοτικού Συμβουλίου»:

1. Το προεδρείο του δημοτικού συμβουλίου εκλέγεται για θητεία τριάντα (30) μηνών. Τη 2α Ιανουαρίου του έτους έναρξης της δημοτικής περιόδου και την 1η Ιουλίου του τρίτου έτους αυτής, το δημοτικό συμβούλιο συνέρχεται προς τούτο, ύστερα από πρόσκληση του συμβούλου του συνδυασμού του εκλεγέντος δημάρχου που έχει εκλεγεί με τις περισσότερες ψήφους και, σε περίπτωση ισοψηφίας, εκείνου που είναι γραμμένος πρώτος κατά σειρά στην απόφαση του δικαστηρίου. Στη συνεδρίαση αυτή προεδρεύει ο σύμβουλος που συγκάλεσε το συμβούλιο, ο οποίος αναθέτει τα καθήκοντα του ειδικού γραμματέα του συμβουλίου σε έναν (1) από τους υπαλλήλους του δήμου.

2. Το προεδρείο του δημοτικού συμβουλίου συγκροτείται από τον πρόεδρο, τον αντιπρόεδρο και τον γραμματέα, ως εξής:

α) Ο πρόεδρος προέρχεται από την παράταξη του δημάρχου,

β) ο αντιπρόεδρος προέρχεται από την παράταξη που αναδείχθηκε δεύτερη σε εκλογική δύναμη,

γ) ο γραμματέας προέρχεται από την τρίτη σε εκλογική δύναμη παράταξη. Αν δεν υπάρχουν άλλες παρατάξεις, πλην αυτών των περ. α’ και β’, ο γραμματέας προέρχεται από την παράταξη της περ. α’.

3. Ο επικεφαλής της κάθε παράταξης των περ. α’, β’ και γ’ της παρ. 2 με δήλωσή του προς τον προεδρεύοντα σύμβουλο, η οποία επιδίδεται πριν την έναρξη της συνεδρίασης, υποδεικνύει τον δημοτικό σύμβουλο της παράταξής του, ο οποίος προτείνεται προς το συμβούλιο ως υποψήφιο μέλος του προεδρείου.

Σε περίπτωση που για οποιαδήποτε από τις ανωτέρω θέσεις δεν υπάρξει υποψηφιότητα που προέρχεται από την αντίστοιχη παράταξη, τότε ο δήμαρχος προτείνει δημοτικό σύμβουλο της πλειοψηφίας ως υποψήφιο για το αξίωμα αυτό.

4. Ο πρόεδρος, ο αντιπρόεδρος και ο γραμματέας του δημοτικού συμβουλίου εκλέγονται κατά τη συνεδρίαση της παρ. 1, χωριστά και με φανερή ψηφοφορία σύμφωνα με την ακόλουθη διαδικασία:

Ο υποψήφιος για κάθε αξίωμα εκλέγεται εφόσον συγκεντρώσει την απόλυτη πλειοψηφία του συνόλου των μελών του δημοτικού συμβουλίου.

Εάν ο υποψήφιος δεν συγκεντρώσει την απόλυτη πλειοψηφία, τότε η ψηφοφορία επαναλαμβάνεται.

Εάν και κατά τη δεύτερη αυτή ψηφοφορία δεν συγκεντρωθεί η απόλυτη πλειοψηφία του συνόλου των μελών του δημοτικού συμβουλίου, διενεργείται τρίτη ψηφοφορία κατά την οποία εκλέγεται ο δημοτικός σύμβουλος τον οποίο πρότεινε ο επικεφαλής της παράταξής του, υπό την προϋπόθεση ότι έλαβε τουλάχιστον τις ψήφους του ενός τετάρτου του όλου αριθμού των μελών του δημοτικού συμβουλίου.

5. Αν, για οποιονδήποτε λόγο, το συμβούλιο δεν συγκληθεί, όπως ορίζει η παρ. 1, συνέρχεται χωρίς πρόσκληση, για την πρώτη θητεία του προεδρείου του δημοτικού συμβουλίου, στις 3 Ιανουαρίου του έτους έναρξης της δημοτικής περιόδου, στις 20:00, στην αίθουσα συνεδριάσεων του δημοτικού συμβουλίου και, για τη δεύτερη θητεία του προεδρείου του δημοτικού συμβουλίου, στις 3 Ιουλίου του τρίτου έτους της δημοτικής περιόδου, στις 20:00, στη αίθουσα συνεδριάσεων του δημοτικού συμβουλίου. Αν ο σύμβουλος του συνδυασμού του εκλεγέντος δημάρχου της παρ. 1 απουσιάζει, στα καθήκοντα του προέδρου της συνεδρίασης τον αντικαθιστά ο επόμενος κατά σειρά επιτυχίας σύμβουλος του συνδυασμού του εκλεγέντος δημάρχου όπως προκύπτει από την απόφαση του δικαστηρίου.

6. Αν δεν επιτευχθεί εκλογή για οποιονδήποτε λόγο ή η συνεδρίαση ματαιωθεί, επειδή δεν σχηματίστηκε απαρτία, η συνεδρίαση επαναλαμβάνεται την επόμενη Κυριακή και εφαρμόζονται αναλόγως οι παρ. 1 έως και 5. Αν και στη δεύτερη συνεδρίαση δεν επιτευχθεί εκλογή ή η συνεδρίαση ματαιωθεί, επειδή δεν σχηματίστηκε απαρτία, θεωρείται ότι εκλέγονται, ανάλογα με την περίπτωση, οι σύμβουλοι που έλαβαν κατά σειρά τους περισσότερους σταυρούς προτίμησης, σύμφωνα με τη δικαστική απόφαση που τους ανακήρυξε, από την αντίστοιχη παράταξη σύμφωνα με την παρ. 2. Αν δεν υπάρχουν σύμβουλοι των παρατάξεων που προβλέπονται στην παρ. 2, οι θέσεις καταλαμβάνονται από τους συμβούλους της παράταξης του δημάρχου, που έλαβαν κατά σειρά τους περισσότερους σταυρούς προτίμησης, σύμφωνα με την ίδια δικαστική απόφαση.

        Σύμφωνα με τα ανωτέρω, ο προεδρεύων σύμβουλος Αθανάσιος Καραγιάννης αναθέτει καθήκοντα ειδικού γραμματέα για την τήρηση των πρακτικών της εκλογής του Προεδρείου του Δημοτικού Συμβουλίου στον δημοτικό υπάλληλο Νικόλαο Ζαβιτσάνο και καλεί τα μέλη του δημοτικού συμβουλίου να προβούν στην εκλογή των μελών του προεδρείου του δημοτικού συμβουλίου για το χρονικό διάστημα από 02.01.2024 έως 30.06.2026.

       Αφού διαπιστωθεί η ύπαρξη απαρτίας, ο επικεφαλής της κάθε παράταξης που δικαιούται να εκλέξει μέλος στο προεδρείο, υποδεικνύει εγγράφως στον προεδρεύοντα σύμβουλο τον δημοτικό σύμβουλο της παράταξής του, τον οποίο προτείνει ως υποψήφιο πρόεδρο, αντιπρόεδρο ή γραμματέα αντίστοιχα. Επισημαίνεται ότι δεν μπορεί άλλος δημοτικός σύμβουλος, εκτός από αυτόν τον οποίο υποδεικνύει ο επικεφαλής της παράταξης, να θέσει υποψηφιότητα για κάποιο από τα αξιώματα του προεδρείου του δημοτικού συμβουλίου. Σε περίπτωση που για οποιαδήποτε θέση του προεδρείου δεν υπάρξει υποψηφιότητα που προέρχεται από την αντίστοιχη παράταξη, ο δήμαρχος προτείνει δημοτικό σύμβουλο της πλειοψηφίας ως υποψήφιο για το αξίωμα αυτό.

      Στη συνέχεια, το σύνολο των μελών του δημοτικού συμβουλίου καλείται να επικυρώσει με την ψήφο του τον προταθέντα από τον επικεφαλής της κάθε παράταξης υποψήφιο. Η επικύρωση γίνεται με φανερή ψηφοφορία, δια ανάτασης χειρός, χωριστά για κάθε αξίωμα. Δεν εκτυπώνονται, επομένως, ψηφοδέλτια.
Ο Προεδρεύων, ενημερώνει τα μέλη του Δ.Σ. για τους υποψήφιους που προτάθηκαν από τους επικεφαλής των παρατάξεων, για κάθε αξίωμα.

Για το αξίωμα του Προέδρου προτάθηκε από τον Δήμαρχο-επικεφαλής της  Δ.Π. «Λευκάδα μπορείς»  ο δημοτικός σύμβουλος Ευστάθιος Σκλαβενίτης
Για το αξίωμα του Αντιπροέδρου προτάθηκε  από τον επικεφαλής της δεύτερης σε εκλογική δύναμη Δ.Π. «ΣΥΓΧΡΟΝΗ ΛΕΥΚΑΔΑ»  ο   δημοτικός σύμβουλος Σπυρίδων Μπελεγρίνος
Για το αξίωμα του Γραμματέα προτάθηκε  από τον επικεφαλής της τρίτης σε εκλογική δύναμη Δ.Π. «Όλοι για τη ΛΕΥΚΑΔΑ ΔΗΜΟΤΙΚΗ ΚΙΝΗΣΗ» ο δημοτικός σύμβουλος Ευάγγελος Θερμός.
Ο προεδρεύων καλεί τα μέλη του δημοτικού συμβουλίου  να εκλέξουν χωριστά και με φανερή ψηφοφορία, τον Πρόεδρο, τον Αντιπρόεδρο και τον Γραμματέα του Δημοτικού Συμβουλίου, εκ των υποψηφιοτήτων που προτάθηκαν.

Ο υποψήφιος για κάθε αξίωμα εκλέγεται εφόσον συγκεντρώσει την απόλυτη πλειοψηφία του συνόλου των μελών του δημοτικού συμβουλίου και  εάν ο υποψήφιος δεν συγκεντρώσει την απόλυτη πλειοψηφία, τότε η ψηφοφορία επαναλαμβάνεται, ενώ εάν και κατά τη δεύτερη αυτή ψηφοφορία δεν συγκεντρωθεί η απόλυτη πλειοψηφία του συνόλου των μελών του δημοτικού συμβουλίου, διενεργείται τρίτη ψηφοφορία κατά την οποία εκλέγεται ο δημοτικός σύμβουλος τον οποίο πρότεινε ο επικεφαλής της παράταξής του, υπό την προϋπόθεση ότι έλαβε τουλάχιστον τις ψήφους του ενός τετάρτου του όλου αριθμού των μελών του δημοτικού συμβουλίου.

Ακολουθεί φανερή ψηφοφορία για την εκλογή του Προέδρου.

 Ο υποψήφιος Δ.Σ. Ευστάθιος Σκλαβενίτης που προτάθηκε από την παράταξη του Δημάρχου «Λευκάδα μπορείς», έλαβε είκοσι επτά (27) θετικές ψήφους και δύο (2) λευκές ψήφους.

Στη συνέχεια ακολουθεί φανερή ψηφοφορία για την εκλογή του Αντιπροέδρου, κατά την οποία ο υποψήφιος Δ.Σ. Σπυρίδων Μπελεγρίνος, που προτάθηκε από την παράταξη «Σύγχρονη Λευκάδα»  που αναδείχθηκε δεύτερη σε εκλογική δύναμη, έλαβε είκοσι επτά (27) θετικές ψήφους και δύο (2) λευκές ψήφους.
Τέλος, ακολουθεί φανερή ψηφοφορία για την εκλογή του Γραμματέα του Δημοτικού Συμβουλίου, κατά την οποία ο υποψήφιος Ευάγγελος Θερμός που προτάθηκε από την παράταξη  «Όλοι για την Λευκάδα» που αναδείχθηκε τρίτη σε εκλογική δύναμη, έλαβε είκοσι επτά (27) θετικές ψήφους και δύο (2) λευκές ψήφους.
Κατόπιν των ανωτέρω και μετά το πέρας της αναφερόμενης διαδικασίας, ανακοινώνεται από τον προεδρεύοντα η νέα σύνθεση του προεδρείου του δημοτικού συμβουλίου, η οποία έχει  ως εξής:

Πρόεδρος: Ευστάθιος Σκλαβενίτης

Αντιπρόεδρος: Σπυρίδων Μπελεγρίνος

Γραμματέας: Ευάγγελος Θερμός
            Η απόφαση αυτή πήρε αρ. 1/2024.
    

     Ο ΠΡΟΕΔΡΕΥΩΝ



           Τα παρόντα μέλη

       
          ΑΘΑΝΑΣΙΟΣ ΚΑΡΑΓΙΑΝΝΗΣ

